|  |
| --- |
| **Joh. 14:16-17; 16:5-15****“Jy sê jy glo in God, die Heilige Gees... Wat bedoel jy?”***Andries Burger, GK Pinetown, 31 Oktober 2021* |

*Sing:* *Lied 164:1,2; Lied 439:1,2; Lied 260:6,8,11; “Loof Hom met die tromme!”; Lied 532:1,2,3; “Vrede”*

In ons fokus op ons gemeenskaplike geloof soos ons dit in ons Apostoliese Geloofsbelydenis bely kom ons vandag by ons belydenis dat ons glo in die Heilige Gees.

Daar is baie verdeeldheid tussen gelowiges en kerke oor die Heilige Gees.

So is daar byvoorbeeld kerke wat daarvan oortuig is dat gereformeerdes en hervormers nie die Heilige Gees “het” nie, dat ons Hom nie ontvang het nie.

Hulle opinie en ook ons opinie is natuurlik nie die maatstaf nie, God is die maatstaf en ons vind sy oordeel in sy openbaring – die Woord van God.

En dit is juis die eerste plek waar ons met die Heilige Gees te doen kry.

Die hele Bybel is vrug van sy handewerk.

In 2 Petrus 1:20-21 lees ons dat die Bybel nie mensewerk is nie maar dat die Heilige Gees mense meegevoer of geïnspireer het sodat hulle die woord wat van God kom verkondig het.

En in 2 Tim 3:16 gebruik Paulus ŉ voorbeeld uit die skeepvaart dat die skrywers oor die eeue deur die Heilige Gees aangeblaas is soos die wind ŉ seilskip aandryf.

Dit is daarom logies dat ons nie na mense se opinie sal luister nie, maar na God se eie openbaring in sy Woord.

Nou sou baie mense en kerke bloot in Handelinge en veral in 1 Korintiërs begin het, want daar is die Gees se uitwerking in mense duidelik sigbaar, en dit is waar.

Maar daardie gedeeltes sê nie baie oor wie die Heilige Gees is nie, en ook nie wat sy doel is nie –

daar gaan dit meer oor hoe Hy dinge in daardie tyd en gemeente gedoen het om sy doel te bereik.

Dit lyk nie asof Hy dit in al die gemeentes op dieselfde manier gedoen het nie – wie sou ooit verwag dat die almagtige God altyd en oral en met almal op dieselfde manier moet werk?

As jy die Heilige Gees self wil leer ken, dan is die beste om te begin by wat ons Here Jesus Christus, oor Hom sê.

Soos die Seun die Vader bekendgemaak het, so maak Hy ook die Heilige Gees bekend...

 **<< Lees Joh. 14:16-18; 15:26; 16:5-15 >>**

Jesus se dissipels het vas geglo dat Hý die Messias is wat sou kom...

Maar dan vertel Hy hulle van sy dood wat kom...

Kan jy jou indink hoe dit die wind uit hulle seile moes geneem het ... hulle verslaentheid?

 En dan stel Jesus hulle gerus en Hy stel die Heilige Gees aan hulle voor.

Dit is baie beter dat Hy weggaan, want dan kan die Heilige Gees kom. Hy gaan van die Vader én die Seun uit soos ons in die belydenis van Nicéa bely want die Vader stuur Hom (Joh. 14:16) én die Seun stuur Hom (Joh. 15:26; 16:7).

 En Hý sal nooit weggaan nie – Hy sal vir ewig by ons bly.

Die Heilige Gees is van God die Vader, en Hy is van God die Seun – Hy is self God.

Dit is hoekom Jesus in Mat. 28:20 sê dat Hy wat liggaamlik aan God se regterhand in die hemel sit, dat Hy, sélf, by ons sal wees tot die voleinding van die wêreld. ... Deur die Heilige Gees.

Hy is ons “ander” Voorspraak, soos Jesus Hom aan ons voorstel in Joh. 14:16.

In die Ou Vertaling was dit vertaal as ŉ ander “Trooster”.

Christus as gaan weg, maar ŉ ander kom en deur Hóm is die Seun van God ook by ons.

Die begrip wat met “Trooster” vertaal word is kompleks. Dit is nie soos iemand wat jou troos wanneer jy klaar seergekry het, of wanneer jy klaar hartseer is nie – Hy doen dit ook, maar Hy is soveel meer...

Die 1983 vertaling as “Voorspraak” is goed. Soos wat ons lees in Rom. 8:26 dat Hy vir ons by God pleit omdat ons nie weet wat om te vra nie, maar Hy weet presies.

Maar Hy is baie meer as dit...

Voorspraak is ook om ons voor te sê wat om te doen – en dit is nogal wat die Heilige Gees met gelowiges doen...

In die lewe, nie net wanneer dit goed gaan nie, maar juis wanneer ons nie weet watter kant toe nie, dan is Hy aan jou sy om jou voor te sê...

Wat doen Hy volgens Jesus se bekendstelling?

1) Hy begin deur ons van sonde te oortuig (16:8-11).

Ons aanbid en verheerlik God nie omdat ons bang is vir die hel nie, maar omdat Hy God is, en almagtig, en volmaak, vol heerlikheid en majesteit, en liefde en barmhartigheid.

Vir baie van ons wat in gelowige huise grootgeword het is dit van kleins af al so.

Maar dit is nie so vir die wêreld wat Hom nog nie ken en nog nie in Hom glo nie.

Vir hulle is dit eers die besef van watter gemors die lewe is en hulle ewige veroordeling wat hulle in nood na Christus as Verlosser laat roep.

En iets daarvan bly tog waar vir gelowiges ook –

ons het nie meer ŉ vrees vir straf nie, maar ons behoort steeds ŉ diep hartseer te ken oor ons sonde, en

daarom ŉ afkeur in onsself te hê wat ons na verlossing laat bly smag en ons al dieper dankbaarheid daarvoor laat besef.

Dit is die Heilige Gees was ons oë oopmaak om ons sonde te besef, en wat ons hartseer maak daaroor.

Gaan lees maar die kerkgeskiedenis oor herlewing wat die Heilige Gees in gemeenskappe gewerk het –

een ding is elke keer aan die kern daarvan – ŉ diepe besef en berou oor sonde.

2) Die Heilige Gees sê ons ook voor deur te getuig van die waarheid van God (v.12-13),

dit wat sy dissipels destyds nie kon verstaan nie het die Heilige Gees bekend gemaak.

 Hoe?

Alles wat Hy van die Seun ontvang het maak Hy bekend deur Jesus se gestuurde apostels te inspireer om te skryf;

 gaan lees maar hoe Paulus en Petrus en ander vertel en verduidelik.

By elke teksgedeelte in die Bybel moet ons vra wat is die boodskap wat die Heilige Gees daarmee wou gee.

Waarom doen Hy dit, wat is sy doel daarmee?

Om die eniggebore Seun van God, ons Here te verheerlik (v. 14).

Wanneer die Heilige Gees die wêreld, ook vir gelowiges, oortuig van sonde, en

wanneer Hy van die waarheid getuig en dit verduidelik en ons daarvan oortuig,

dan het Hy net een doel voor oë –

 die verheerliking van die Seun, die verheerliking van God.

Dit is wie Hy is – God by ons en in ons wat glo

Dit is wat Hy doen – om ons die Goddelike waarheid te leer en te verduidelik en voor te sê hoe om daarin te lewe

 Dit is hoekom Hy dit doen – om God te verheerlik.

Nou sou jy kon gaan lees in Handelinge, en 1 Korintiërs en ander plekke in die Bybel hoe die Heilige Gees dit gedoen het.

Die Apostels het eensklaps met mense in hulle eie tale gepraat sonder dat hulle dit ooit aangeleer het, vir party gelowiges het Hy in onverstaanbare klanke of “vreemde tale” laat praat, deur party het Hy met wonders gesond geword, vir ander het Hy tronkdeure en voetboeie laat oopgegaan, deur party het HY mense wat dood was weer lewend gemaak – dit was alles die werk van die Heilige Gees.

Waarom? Om te getuig van die waarheid en om God te verheerlik.

Kan Hy dit vandag nog steeds doen – natuurlik!

Wie kan Hom keer as Hy sou wou?

Maar om te wil voorskryf dat Hy dit steeds en altyd op dieselfde manier moet doen as destyds in die vroeë kerk is verregaande.

En om Hom en sy teenwoordigheid en sy werking te ontken wanneer Hy dit anders sou doen is arrogant en minagting van God se soewereiniteit.

Ons moet onderskei tussen wie die Heilige Gees is, en wat Hy doen. En wat Hy doen moet ons onverskei tussen wat Hy al gedoen het en dalk nie meer doen nie maar steeds kan doen wanneer Hy sou wou, en dit wat Hy self sê Hy áltyd sal doen.

Hy leer nêrens in die Bybel dat Hy die sogenaamde gawes van tale en genesing aan almal sal gee nie,

of dat dit kwansuis die tekens sou wees daarvan dat iemand die Heilige Gees ontvang het nie.

Dit het by baie gebeur maar dat dit gebeur het is nog geen opdrag of verklaring dat dit altyd so sal en moet gebeur nie.

Mens moet versigtig wees dat jy nie party sensasionele belewenisse aanhang asof dit die Heilige Gees self is nie.

Daar is dinge wat Hy áltyd sal doen – daarvan kan ons seker wees want Hy sê self so in die Woord wat Hy geïnspireer het.

1) Dit is die Heilige Gees wat mense wat dood was in sonde en oortreding in

wedergeboorte opwek om te glo sodat ons daardeur deel kry aan Jesus Christus en al sy gawes.

1 Pet. 1:2, *2Soos God die Vader dit vooraf bestem het, het Hy julle uitverkies en deur die Gees afgesonder om aan Hom gehoorsaam te wees en besprinkel te word met die bloed van Jesus Christus.*

Hy doen dit deur wedergeboorte te werk waarsonder niemand kan glo of gered kan word nie,

Joh. 3: 3, 5 *3Daarop sê Jesus vir hom: “Dít verseker Ek jou: As iemand nie opnuut gebore word nie, kan hy die koninkryk van God nie sien nie.” ... 5Jesus het geantwoord: “Dit verseker Ek jou: As iemand nie uit water en Gees gebore word nie, kan hy nie in die koninkryk van God kom nie.”*

Ja, ook lidmate en kinders in die gereformeerde en hervormde kerke moet deur wedergeboorte tot bekering en geloof kom, Jesus is tog duidelik dat niemand daarsonder in God se koninkryk kan kom nie.

Dit is die Heilige Gees wat geloof in ons wakker maak, 1 Kor. 12:3b, *“3 ... niemand kan sê “Jesus is die Here” nie, behalwe deur die Heilige Gees.”*

Wanneer jy hartlike en opreg in Jesus Christus glo as God en jou Here, en alles wat die Bybel oor Hom leer glo en jou lewe ŉ bewys is dat dit nie maar praatjies is nie, dan hét jy die Heilige Gees ontvang,

1 Joh. 4:2, *2Hiéraan ken julle die Gees van God: elkeen wat bely dat Jesus werklik die Christus is wat mens geword het, het die Gees wat van God afkomstig is.*

Glo jy in Christus as jou Here? Dit is die werk van die Heilige Gees!

2) Hy lei gelowiges om te lewe soos kinders van God

soos ons lees in Rom. 8:14, *14Almal wat hulle deur die Gees van God laat lei, is kinders van God.*

Dit is onder sy heerskappy wat ons die sonde kan oorwin soos ons lees in

Gal 5:16, *16 Wat ek bedoel is dit, Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie.*

Lewe jy onder sy heerskappy? Moenie die Heilige Gees bedroef en nog jou eie kop wil volg nie... (Ef. 4:30)

3) Hy maak ons getuies van Jesus Christus – van wie Hy is en wat Hy vir ons gedoen

het en steeds doen, dat Hy ons hoop en ons lewensblyheid is.

Jesus sê in Hand. 1:8*, 8Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.”*

Wys jy jou geloof aan ander in die manier hoe jy lewe en vertel jy wat Hy vir jou beteken wanner jy kans kry? Ons is tog nie skaam daaroor of bang om te vertel nie?

Nie in jou eie krag nie – die krag van die Heilige Gees, vertrou Hom, jy glo mos in Hom?

4) Hy gee aan almal gawes sodat ons mekaar moet versorg, sodat Hy ook gelowiges gebruik om sy “troos werk” en sy “voorsê werk” fisies te doen, tesame met dit wat Hy self direk doen.

Hy inspireer Paulus in 1 Kor. 12:7, *7Aan elkeen afsonderlik word 'n werking van die Gees gegee tot voordeel van almal.*

Dit wat Hy gee verskil van een na die ander, maar elke gelowige het iets ontvang waarmee die Heilige Gees die gemeente wil opbou.

Wat doen jy met dit wat jy ontvang het – gebruik jy dit in die gemeente of ignoreer jy God se doel daarmee?

As hierdie dinge sigbaar is in jou lewe –

as jy in Christus glo en jou lewe is ŉ bewys dat dit nie maar net leë woorde is nie,

dan het jy die Heilige Gees ontvang.

Dit is wat God self leer in sy Woord.

Lewe dan onder sy heerskappy!

Gal. 5:25, 25*Ons lewe deur die Gees; laat die Gees nou ook ons gedrag bepaal.*

\*\*\*\*\*

Kom ons besin kortliks oor die res van die belydenis.

Daar is ŉ belangrike verandering wat in die laaste deel daarvan.

Die eerste deel verklaar ons IN wie ons glo, God die Vader, Seun en Heilige Gees

deur wie ons gemaak is, deur wie ons gered word en deur wie ons weer as kinders van God lewe .

Dan verander ons van rigting en ons bely dat ons glo AAN ŉ lysie van dinge

wat ons nie aanbid nie en wat nie ons verlossing bewerk nie.

 Dit is dinge wat so is ómdat ons IN God glo.

Natuurlik is daar geweldig baie te sê oor elkeen hiervan, maar vandag lig ek net twee korsliks uit.

Ons glo aan die gemeenskap van die heiliges.

Gelowiges is nie heiliges omdat ons al volkome heilige lewe soos ons behoort nie,

maar omdat ons in Christus se volkome heiligheid voor God gereken word.

Dat die Bybel ons “heiliges” noem behoort ons natuurlik op te roep en aan te spoor om al meer só onder die Heilige Gees se heerskappy te lewe.

Met “gemeenskap van die heiliges” bedoel ons veral twee dinge,

eerstens, dat elkeen van ons met Christus gemeenskap het, dit beteken dat ons ŉ verhouding met Hom het, dat ons deel van Hom is;

en omdat ons elkeen met Hom deel het, daarom het gelowiges gemeenskap met mekaar, ons het ŉ verhouding met mekaar, ons is deel van mekaar.

Soos Johannes skryf in 1 Joh. 1:3, *3Hom wat ons gesien en gehoor het, verkondig ons aan júlle, sodat julle aan ons gemeenskap deel kan hê. En die gemeenskap waaraan ons deel het, is dié met die Vader en met sy Seun, Jesus Christus.*

Hierdie gemeenskap is natuurlik geestelik in die algemene kerk van Christus van alle eeue en in alle plekke.

Maar ons geestelike gemeenskap word sigbaar in ŉ elke plaaslike gemeente.

Ons is nie maar bymekaar uit toeval nie (asof daar kwansuis so iets sou wees) ook nie omdat ons so besluit het vir so lank ons daarvan hou nie.

God bring ons bymekaar in een gemeenskap waar Hy dan gawes aan elkeen sodat ons mekaar daarmee sal bedien.

Party maak tee, ander werk met die rekenaar, ander speel orrel, of maak kos, party praat ander moed in, troos mekaar, vermaan mekaar, luister na mekaar, gee raad, verkondig die Woord, ander help weer om dinge te organiseer of om die geboue te onderhou, om die tuin en die terrein netjies te hou, sluit die geboue oop of toe, elkeen gee soveel hy kan om te help betaal aan alles wat nodig is.

Elkeen neem ook deel om die Here reg en met oorgawe te aanbid, Hom te verheerlik, uit sy Woord te leer.

Ek dink baie keer dat hierdie belydenis dat “ons glo aan die gemeenskap van die heiliges” die minste verstaan word, of die meeste verontagsaam word.

Die Here bring ons bymekaar as sy gesin; as Christus se liggaam.

Hoe is dit dat soveel van ons ŉ eenkant alleen privaat paadjie loop?

Hoe is dit dat ons lewe in die samelewing van skool en werk en ontspanning vir ons belangriker word as die roeping wat God vir ons het in die gemeenskap van die heiliges in sy kerk?

Hoe is dit dat ons dan so maklik wegbly of wegloop?

 En tog bely ons dat ons daaraan glo...?

Verder glo ons aan vergifnis van sonde, en dit maak die deur ook dat ons ook kan glo aan die opstanding van die liggaam en ŉ ewige lewe.

Onthou dat God nie ons sondes oorsien nie, Hy is regverdig en daarom moet elke sonde gestraf word.

Maar omdat Jesus Christus elkeen wat in Hom glo se sondeskuld betaal het toe Hy God se straf daarvoor op Hom geneem het, daarom skep dit ruimte dat ons vergewe word.

En wanneer die skuld van sonde nie meer daar is nie, dan sal ons vir ewig lewe en deel in die heerlikheid van Christus.

So eindig ons vandag dan hierdie besinning oor ons gemeenskaplike geloof.

Ek vertrou dat ons van nuuts af die rykdom hiervan besef,

die wonder van wie God die Vader is,

 die verlossing wat Jesus Christus, ons Here, bewerk het en

die onverdiende genade om deur die werking van die Heilige Gees daaraan deel te kry.

As jy nog nie glo nie, of nog nie daarvan seker is nie,

is dit my gebed dat die wonder van geloof, die vrede en die blydskap in Christus jou nog ŉ keer sal aanpor om tog maar jou vrese en selfbeheer te laat vaar en Christus in geloof sal aangryp.

As jy reeds glo en reeds hartliks saam bely en met ywer uitleef -

Mag die sekerheid daarvan jou vul met onuitblusbare hoop en vrede, en met ŉ ywer om jou belydenis te bewys met jou lewe.

AMEN